Kultuuriministeeriumile

Tartus, 14. augustil 2025

**Koostöö jätkamise ettepanek**

Kirjutan teile seoses Tartu Kunstimaja (Vanemuise 26, Tartu) renoveerimiskavaga. Hoone on ehitatud aastal 1959 ning kuulub MTÜ Tartu Kunstnike Liidule. Kunstimajas asub kolm galeriid, 31 ateljeedning kunstitarvete kauplus. Tegu on ühe olulisema näitusepaigaga Eestis ning siin loob oma teoseid arvestatavhulk Tartu kunstnikke.

Kuigi Tartu Kunstimaja on jooksvalt remonditud ning on välja vahetatud ka hoone katus, pole alates hoone rajamisest seda täielikult renoveeritud, mistõttu on kõik trassid peagi 70 aastat vanad. Samuti puudub hoonele pea täielikult erivajadustega inimeste ligipääs. Kahjuks pole Tartu Kunstnike Liidul endal aga vahendeid hoone renoveerimiseks.

2021. a toetas Kultuuriministeerium toetusvooru „COVID-19 puhangust tingitud erakorraline abi kultuurikorraldaja teenuse, toote, äriprotsessi või ärimudeli ümberkorraldamiseks” kaudu hoone ventilatsiooni väljaehitamist. Järgnevalt toimus 01.10.2021 kohtumine ministeeriumi ja Tartu linna osalusel (toonane KuM asekantsler Taaniel Raudsepp ja Tartu linnapea Urmas Klaas), kus otsustati, et linnavalitsus ja ministeerium on Tartu Kunstimaja kahasse renoveerimisega põhimõtteliselt nõus, kuid esimese asjana rahastatakse ühiselt (50%-50%) renoveerimisprojektide loomist. Need projektid valmisid 2022/2023 aastal, kuid selleks ajaks oli selge, et nii linna kui riigi rahastamise võimalused olid oluliselt muutunud.

Kuna Tartu Kunstnike Liit soovib renoveerimisega siiski edasi minna, võtsime 2024. aasta lõpus ja 2025. aasta alguses vastavalt projektidele ehituse hinnapakkumised. 11. märtsil 2025 toimus kokkusaamine Tartu hariduse ja kultuuri abilinnapea Lemmit Kaplinskiga, kes väljendas linnavalitsuse tahet vastavalt varemkokkulepitule koostööga jätkata, kuid arvas, et pingelisest eelarvest ja kohustustest tulenevalt (mh SIURU ehitus) saaks renoveerimine toimuda kõige varem 2029. aastal.

Sooviksin hea meelega kohtuda ka Kultuuriministeeriumi esindajatega, et vajadusi ja võimalusi tutvustada, ning koos teiega arutada, millised oleksid riigi võimalused seda olulist kunstitaristut toetada. Sellest tulenevalt saadan teile lingi hinnapakkumiste ja projektidega. Üldise kalkulatsioonitabeli olen jaganud kolmeks osaks:

1) ajakriitilised renoveerimist nõudvad hooneosad (trassid, aknad, sokkel);

2) kriitiliste probleemide lahendamisele järgnevad prioriteedid (nt õueala sillutamine);

3) ligipääsetavust ja jätkusuutlikutulevikku tagavad lahendused (lift, õuehoone).

Lisasin kausta lahtiselt ka väliala arhitektuursed kavandid, et meie täielikku ideed koheselt visuaalselt mõistetavamaks teha.

Kõik materjalid on leitavad siit:

<https://drive.google.com/drive/folders/1a0oLpxkNlNnrljUjkbZm7eeXE2lDP6s2?usp=sharing>

Mõistan, et majanduslik olukord ei ole kiita ning pigem mõeldakse kokkuhoiukohtadele. Samas soovime siiski teemaga jätkata, sest renoveerimisvajadus muutub iga aastaga üha pakilisemaks. Tartu Kunstimaja on Eesti kunstivälja üks võtmeinstitutsioone, kuid selle jätkuvaks toimimiseks tuleb hoonet ajakohastada.

Loodetavasti leiate aega materjalidega tutvumiseks ning saame seda küsimust ühiselt edasi arutada.

Tervitades

Peeter Talvistu

Tartu Kunstnike Liidu esimees

+372 5650 7782

talvistu@gmail.com